ՀԻՄՆԱՎՈՐՈՒՄ
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2025 ԹՎԱԿԱՆԻ ԴԵԿՏԵՄԲԵՐԻ 25-Ի N 1955-L ՈՐՈՇՄԱՆ ՄԵՋ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ՎԵՐԱԲԵՐՅԱԼ

1. Իրավական ակտի անհրաժեշտությունը 
«Հայաստանի Հանրապետության կառավարության 2025 թվականի դեկտեմբերի 25-ի N 1955-Լ որոշման մեջ լրացումներ և փոփոխություններ կատարելու մասին» ՀՀ կառավարության որոշման նախագծի (այսուհետ՝ նախագիծ) մշակումը պայմանավորված է ՀՀ կառավարության 2025 թվականի դեկտեմբերի 25-ի N 1955-Լ որոշման կիրարկման առնչությամբ առաջացած իրավական և գործնական խնդիրների լուծման անհրաժեշտությամբ։

1. Առաջարկվող կարգավորման նպատակը և բնույթը
Նախագծով առաջարկվող փոփոխությամբ առկա ուսուցման մեջ ընդգրկված անձինք ևս հնարավորություն կունենան դառնալ ինքնազբաղվածության խթանման ծրագրի շահառու։ 
Նախագծով հսստակեցվում են այն կազմակերպությունների նկատմամբ պահանջները, որոնց հետ պետք է հրապարակային օֆերտայի պայմանագրեր կնքվեն, մասնավորապես սահմանվում է, որ վերջին տասը տարվա ընթացքում կազմակերպությունն առնվազն 2 տարի պետք է իրականացրած լինի բիզնես դասընթացների կազմակերպման և բիզնես ուղեկցման գործունեություն, որն էլ հավաստվի համապատասխան փաստաթղթերի (պայմանագիր, հանձման-ընդունման ակտ կամ արձանագրություն կամ այլ հավաստող փաստաթղթեր) առկայությամբ։
Նախագծով առաջարկվում է, որպեսզի ծրագրի շահառուն հարթակում կատարի նշում ՀՀ պաշտպանության նախարարությունում, ՀՀ ներքին գործերի նախարարությունում, Ազգային անվտանգության ծառայությունում, ՀՀ արդարադատության նախարարության քրեակատարողական ծառայությունում, Հարկադիր կատարումն ապահովող ծառայությունում և այնպիսի մարմիններում, որոնց աշխատողների մասով գործում է տեղեկատվության սահմանափակ հասանելիության ռեժիմ, աշխատանքային գործունեություն չիրականացնելու մասին և տա համաձայնություն նշված տեղեկատվությունը ստուգելու վերաբերյալ։ Առաջարկը պայմանավորված է այն հանգամանքով, որ նախատեսված կարգավորումների համաձայն՝ ծրագրին մասնակցելու ցանկության դեպքում շահառուն սահմանված կարգով պետք է հաշվառված լինի e-work.am հարթակում, որտեղ նշում կատարելուց հետո ինքնաշխատ եղանակով տվյալ անձի՝ ծրագրի պահանջներին համապատասխանության վերաբերյալ տեղեկատվությունն արտացոլվում է հարթակում՝ տվյալների շտեմարանների փոխգործելիությամբ անձի տվյալների համադրման միջոցով։ Առաջարկը կատարվել է՝ հաշվի առնելով այն, որ «Եկամտային հարկի, շահութահարկի և սոցիալական վճարի անձնավորված հաշվառման համակարգում» առկա տեղեկատվության հիման վրա հնարավոր չէ ստանալ հավաստիացում Հայաստանի Հանրապետության պաշտպանության նախարարությունում, Հայաստանի Հանրապետության ներքին գործերի նախարարությունում, Ազգային անվտանգության ծառայությունում, Հայաստանի Հանրապետության արդարադատության նախարարության քրեակատարողական ծառայությունում, Հարկադիր կատարումն ապահովող ծառայությունում և այնպիսի մարմիններում, որոնց աշխատողների մասով գործում է տեղեկատվության սահմանափակ հասանելիության ռեժիմ, աշխատանքային գործունեություն իրականացնելու մասին։ 
Նախագծով նախատեսվում է կազմակերպության կողմից դրական եզրակացություն ստացած գործարար ծրագրերի վերաբերյալ տրվի նաև Միասնական սոցիալական ծառայության տարածքային կենտրոնի եզրակացությունը, ինչպես նաև Միասնական սոցիալական ծառայության համաձայնությունը։  
Նախագծով առաջարկվում է սահմանել, որ դրամաշնորհը կտրամադրվի գործարար ծրագրով նախատեսված գումարի 30%-ի չափով շահառուի կողմից ներդրում կատարելը հավաստվելուց հետո, ընդ որում, շահառուի կողմից ներդրումները կարող են լինել դրամական կամ գույքային (հիմնական միջոցներ, տարածքի տրամադրում)։
Սահմանվում են նաև ծրագրի շրջանակում աջակցությունը դադարեցնելու,  շահառուի կողմից ստացված ֆինանսական միջոցների հետ վերադարձի դեպքերը։ 
Նախագծով նախատեսվում է նաև աջակցության կասեցում շահառուի կողմից զինվորական հաշվառման պարտականություններ կատարելու, վարժական հավաքների, զինվորական վարժանքների, զորավարժությունների մասնակցելու, զորահավաքային զինվորական ծառայության զորակոչվելու, որպես զինվորական ծառայության մեջ չգտնվող անձ (կամավորական)՝ կամավորական հիմունքներով Հայաստանի Հանրապետության, ինչպես նաև Հայաստանի Հանրապետության կամ պաշտպանության ոլորտում պետական լիազոր մարմնի հետ ռազմական փոխօգնության պայմանագրերի հիման վրա այլ երկրների պաշտպանության մարտական գործողություններին մասնակցելու ժամանակահատվածներում։
Նախագծով կատարվել են նաև խմբագրական բնույթի փոփոխություններ։

1. Նախագծի մշակման գործընթացում ներգրավված ինստիտուտները և անձինք
Նախագիծը մշակվել է ՀՀ աշխատանքի և սոցիալական հարցերի նախարարության կողմից:

4. Ակնկալվող արդյունքը
Ծրագրի առաջարկվող փոփոխությունների արդյունքում ակնկալվում է ծրագրի շահառուների կողմից մասնակցության ընդգրկվածության և մասնակցության ընդլայնում, ինչպես նաև ծրագրի նկատմամբ վստահության և հետաքրքրվածության բարձրացում։

5. Լրացուցիչ ֆինանսական միջոցների անհրաժեշտությունը և պետական բյուջեի եկամուտներում և ծախսերում սպասվելիք փոփոխությունները 
Նախագծով լրացուցիչ ֆինանսական միջոցների անհրաժեշտություն չի առաջանում։

6. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026 թթ. ծրագիր, ոլորտային և/կամ այլ ռազմավարություններ
ՀՀ կառավարության 2021-2026 թթ. ծրագրի «4.6 Աշխատանք և սոցիալական պաշտպանություն» բաժնում ամրագրված է զբաղվածության կարգավորման պետական ծրագրերի հասցեականության ու արդյունավետության բարձրացման կարևորությունը։ Բացի այդ, ՀՀ կառավարության ծրագրում կարևորվում է նաև կյանքի դժվարին իրավիճակում հայտնված և աղքատ ընտանիքների աղքատությունից դուրս գալը՝ զբաղվածության և ինքնազբաղվածության միջոցների ապահովմամբ։
Զբաղվածության 2025-2031 թթ. ռազմավարական ծրագրի Ռազմավարական նպատակ 3-ով ամրագրված է կանանց զբաղվածության աճ՝ աշխատաշուկայում նրանց ներուժի ամբողջական և երկարաժամկետ իրացման, ինչպես նաև կանանց ձեռներեցության զարգացման նպատակով, մասնավորապես խթանելով միջին տարիքի (30-40) կանանց զբաղվածությունը։ 

